text: Nicki Bille diskuterede med tilskuere 
  01 september 2015 kl. 18.34
  Den iltre fodboldspiller Nicki Bille viste tirsdag aften igen sit temperament, da han diskuterede med tilskuere til pokalkamp.
  Der burde være højt humør i Esbjerg fB ovenpå aftenens pokalkamp mod Søhus Stige BK fra Serie 2. Holdet fra havnebyen tog til Odense og vandt med hele 9-0. Der var dog en ting, der overskyggede sejren.
  Undervejs i kampen lod Esbjergs til tider iltre angriber Nicki Bille sig provokere af tilskuerne, der var noget efter Esbjerg-spilleren. Det lod Nicki Bille ikke gå ubemærket hen, og ifølge Fyens Stiftstidende råbte Nicki Bille til tilskuerne: - Du tør ikke komme herned på banen og sige det igen.
  Efterfølgende fik Nicki Bille et gult kort af dommerne, og han lod sig derefter udskifte og blev fulgt til omklædningsrummet af folk fra Esbjergs stab for at undgå yderligere kontroverser.
  Ifølge BT var der også optræk til slagsmål mellem Nicki Bille og tilskuerne fra Søhus Stige, der sad bag trænerbænken.
  